51. schôdza NR SR - 9.deň - B. popoludní
Dátum: 2021-12-07
Poslanec: Mazurek, Milan (-)
Druh vystúpenia: Vystúpenie v rozprave

25. Dnes takto symbolicky (rečník upriamil pozornosť na svoje tričko s nápisom UNVACCINATED LIVES MATTER), kedy už to bude o chvíľku dva roky, čo tento tu človek, tento narušený blázon, ktorý tu od rána do večera všetkým len nadáva a označuje ich tými najponižujúcejšími nadávkami a urážkami, terorizuje Slovensko jedným nepríčetným nápadom za druhým. Už to budú dva roky takmer, čo tu stále prichádza so spásonosnými riešeniami, ktoré stoja Slovensko miliardy eur, ktoré zadlžili naše deti na celé ďalšie generácie a ktoré neprinášajú vôbec žiaden výsledok. Naopak, Slovensko je dlhodobo pod vedením tohto psychopata, ktorý chráni pedofila z vlastných poslaneckých lavíc, najhoršie na svete. Najhoršie na svete pri zvládaní tejto situácie. Krajiny, ktoré vyslovene že nerobia nič, to zvládajú lepšie. A dnes tu máme zase schváliť niečo, o čom je on presvedčený, že je to spásonosné riešenie, ktoré zachráni Slovenskú republiku, a všetci veľmi dobre vieme, že to skrátka nie je pravda, že to nie je pravda, že to nebude fungovať a že aj napriek tomu, že teraz sa dole na tlačovej konferencii dohodli, že oznámili, že prichádzajú so spásonosným riešením, že keď si dôchodca do Vianoc dá prvú dávku vakcíny, tak mu dajú 200 eur. Verejne sme tu žiadali a verejne sme hovorili, že nemáme problém podporiť peniaze pre dôchodcov za predpokladu, že to dostanú všetci dôchodcovia. Pretože všetci títo ľudia sú touto vládou intenzívne týraní, pretože na všetkých týchto ľudí sa bude v budúcom roku vzťahovať to brutálne navýšenie cien potravín, cien priemyselných výrobkov, cien energií, jednoducho cien všetkého, čo budú vo svojom živote, v každodennom bežnom živote potrebovať na to, aby vedeli normálne prežiť. Ale zase ide vláda robiť to, čo ide najlepšie, segregovať ľudí. Rozdeľovať ich na hodných a nehodných. Rozdeľovať ich na tých, ktorým dá odmenu, a tých, ktorým nedá. Bez ohľadu na to, že títo ľudia celý život poctivo pracovali, celý život platili do dôchodkového systému, celý život budovali tento štát. Príde nejaký narušený blázon a povie, ty nebudeš mať odmenu a ty ju, naopak, mať budeš a podmienkou na to, aby tú odmenu mohli získať, smiešnych 200 alebo 300 eur, je to, aby absolvovali nezvratný lekársky zákrok. Až do takej etickej a morálnej katastrofy, do takéhoto odporného etického a morálneho bahna upadla táto vláda. Núti ľudí do akceptácie nezvratného lekárskeho zákroku. Do toho, aby si niečo do svojho tela nechali pichnúť, aby im za to dala pár stoviek eur, takto to reálne vyzerá. A keď to tu príde tento obhajca pedofilov z vlastných radov a tento psychopat obhajovať, tak všetkých douráža spôsobom, ktorý si táto Národná rada nepamätá. Všetkých douráža spôsobom, ktorý je nehodný Národnej rady a ktorý len dokazuje kultúru, úroveň a hodnoty tejto vládnej koalície. Vládnej koalície, ktorá sa nezastaví absolútne pred ničím, ktorá dehonestuje Slovensko v obraze zahraničia, ktorá dehonestuje Slovensko pred všetkými jej obyvateľmi a ktorá už tak dohnala slovenský národ na kolená, že nikdy v histórii nikto nedokázal vzbudiť tak obrovskú mieru nedôvery a tak obrovskú mieru nenávisti voči nejakej vládnej koalícii. To, čo dokázala táto vláda, je jednoducho historický precedens. Takto byť nenávidení, to sa skrátka nedá. Po týchto takmer dvoch rokoch segregácie, ubližovania, ponižovania vlastných obyvateľov a likvidácie Slovenska, likvidácie ekonomiky tu máme kráľovský návrh, ktorý to už má finálne dať tomu tú finálnu bodku, aby ukázal, že občania Slovenskej republiky preňho nie sú rovní, že tu máme hodnejších a že tu máme nehodných. A presne kvôli tomu som si dnes aj obliekol toto tričko, aby som vyjadril, že aj na životoch neočkovaných ľudí tu záleží, že aj životy neočkovaných ľudí si zaslúžia pozornosť tejto vlády a že aj ľudia, ktorí odmietajú očkovanie z rôznych dôvodov, pretože vy musíte akceptovať ich vedomie, ich svedomie, ich vedomosti a ich názory a nesmiete vstupovať do rozhodnutia ich telesnej integrity, majú práva v tomto štáte. Majú ich mať, že sa tu už nesmie šliapať po ľuďoch len preto, že nechcú akceptovať nejaké očkovanie a je úplne jedno, prečo mu neveria. Vy to musíte začať akceptovať, pretože takto sa ďalej fungovať nedá. Úplne chápem, rešpektujem a nemám vôbec žiaden problém s človekom, ktorý sa dobrovoľne vo svojom vedomí nechá zaočkovať. Lebo tomu verí, lebo mu to príde ako normálne riešenie, lebo mu to príde ako najlepšie východisko zo situácie, v ktorej sa nachádza. Je to plne jeho slobodné rozhodnutie, voči ktorému nikto nemá nič. Ale je mi úprimne ľúto, naozaj úprimne ľúto, že táto vláda terorizuje svojich vlastných občanov, že ich ničí, že ich dostáva na kolená, že ich ponižujúcimi spôsobmi demotivuje k normálnemu životu len preto, aby ich donútila do akceptácie nejakého nezvratného lekárskeho zákroku. Do tohto sme sa dostali v 21. storočí. Až do takého stavu, že človek, ktorý nechce akceptovať nejaký lekársky zákrok, je ponižovaný, je urážaný, je zo strany vládnych predstaviteľov nazývaný nezodpovedný. Opakovane tu v tomto pléne a nielen z úst toho psychopata, ale aj zo všetkých vládnych predstaviteľov, ktorí tu vystupovali, tu bolo povedané, že neočkovaní sú nezodpovední, že sa nerozhodli správne, že ohrozujú všetkých ostatných. Bez ohľadu na to, či títo ľudia celý život platia zdravotné poistenie, sú tu návrhy na to, aby si platili vlastnú lekársku starostlivosť. Bez nejakých zábran tu poslanci hovoria o povinnom očkovaní, o tom, že povinne budú musieť niečo akceptovať. Kde je právo na ochranu telesnej integrity? Kde je právo na slobodu toho jednotlivca? Každý jeden občan Slovenskej republiky má vlastné právo, ako sa zachovať k svojmu telu, a sám si môže vybrať svoju cestu. A vy nie ste bohovia, nie ste bohmi, aby ste rozhodovali o tom, čo si má kto do svojho tela pichnúť. Je absolútne neprijateľné a je to predobraz odpornej totality spolu aj s tými návrhmi, ktoré vaša ministerka spravodlivosti naznačuje, pani Kolíková. Vzhľadom na to, čo tu hovoril sám tento psychopat minister financií Igor Matovič, že tu prichádza nejaký omicron či megatron, či neviem čo a že teda nevieme, nakoľko bude vakcína účinná, je celá táto vaša hlúpa kampaň absolútne zbytočná. Ak vy dnes viete, že aj keby sme akceptovali vašu argumentáciu v celých 100 percentách, že táto vakcinácia na súčasný stav nemocníc nebude mať žiaden vplyv, pretože ak toho človeka zaočkujete do Vianoc a následne o niekoľko týždňov pôjde na tú druhú dávku a tá imunita sa podľa vašich slov vytvára niekedy po dvoch či troch týždňoch po druhej dávke, tak to je kedy? Koncom januára či vo februári? Aký to má výraz a vplyv na súčasný stav nemocníc? A navyše, ako vy viete, pýtam sa vás všetkých koaličných poslancov, pýtam sa tohto psychopata, ako viete, že tá vakcína bude fungovať na tú vašu novú mutáciu, o ktorej tu toľko básnite? Ako? (Prerušenie vystúpenia predsedajúcim.) Blanár, Juraj, podpredseda NR SR 26. Pán poslanec, ja chápem, že tu zazneli rôzne slová, ale nesnažte sa znížiť možno na tú úroveň, ktorá tu bola predtým. Skúsme bez tých osobných útokov. Mazurek, Milan, poslanec NR SR 27. Ja som od tej úrovne podľa mňa ešte dosť ďaleko. Blanár, Juraj, podpredseda NR SR 28. Áno, ja to chápem. Napriek tomu vás chcem poprosiť, myslím si, že kolegovia pochopili, čo ste chceli povedať, skúsme kultivovane. Nech sa páči, pokračujte. Mazurek, Milan, poslanec NR SR 29. Vy sami neviete, či tá vakcína bude fungovať, aj napriek tomu idete vyhodiť niekoľko stoviek miliónov eur a idete donútiť ľudí do toho, aby to do seba nechali pichnúť. Dajte ľuďom záruku, že tá vakcína bude fungovať na tú novú mutáciu. Dajte ju verejne, nech sa tu ktokoľvek postaví, či už minister zdravotníctva, alebo minister financií, alebo ktorýkoľvek koaličný poslanec, dajte ľuďom túto záruku. A ak im ju dať neviete, tak sa pýtam, z akého dôvodu dnes plánujete očkovanie tým, čo máte teraz tu, niekedy v júni 2022? Aký reálny význam to bude mať? A potom hovoríte, že my neprinášame riešenia, že my vám nevieme nič navrhnúť, ale opakovane som tu povedal, že všetky tie peniaze, ktoré ste prehajdákali, všetky tie miliardy, o ktoré ste zadlžili obyvateľov Slovenskej republiky, ste skrátka mali dať do zdravotníctva. Mali ste ich tam dať. Dnes príde Stančík a príde a povie, no a čo by to teraz zmenilo, keby som dnes dal peniaze do zdravotníctva? Dnes je neskoro, dnes je neskoro, páni poslanci a panie poslankyne, pretože vy ste to mali robiť minule a toto leto. Ale tu sediaci Miro Urban, ktorý robí na tom covidovom oddelení, vám ako svedok môže dosvedčiť, že ste pre to zdravotníctvo neurobili nič. Vy ste sa nezmohli dokonca ani na to, aby ste tým ľuďom za tie rozhajdákané miliardy eur dali nejakú blbú škatuľku s vitamínmi, ktoré nie sú zázračný liek, ale zvyšujú šancu, že ten človek bude mať miernejší priebeh ochorenia. Ani to ste nedali! Vy ste im dokonca nedali ani len odporúčanie, ako majú pristupovať k životu, čo majú robiť, aby znížili riziko a akým spôsobom sa majú stravovať, či čo by mohli robiť pre to, aby mohli žiť zdravší život. Nič! Nulový záujem o zdravotný stav obyvateľstva. A keď vám to tu opakujeme už skoro dva roky, tak sa stále tvárite, že opozícia nehovorí nič. Keď chceme, aby ľudia, odborníci s vysokou kvalifikáciou, so špičkovou kvalifikáciou, špičkovým profesným životom a vzdelaním konfrontovali vašich vládnych odborníkov, čo sa stane? Všetci en bloc do jedného títo vaši vládni odborníci na čele s dezinformátorom Sabakom, Krčmérym a podobnými odmietli ísť do debaty s ľuďmi s iným názorom. Tak sa potom pýtajte, prečo asi ľudia nechcú veriť vašim slovám, prečo ľudia nedôverujú vašim opatreniam, keď vaši vládni odborníci, tí, ktorí majú byť garantom týchto opatrení, nie sú ochotní tieto svoje názory konfrontovať s názormi iných odborníkov bez ohľadu na to, či majú dokonca ešte vyššiu kvalifikáciu ako oni. Veď keď sú také fantastické, tak si ich predsa viete odôvodniť pred celým národom! Či nie?! Či nie? Toto je presne ten problém, prečo vám ľudia neveria. Pretože ste zasekli debatu, pretože dnes chcete posielať na desať rokov do basy ľudí, ktorí si povedia niekde na Facebooku svoj názor, za to, že vraj šíria nepravdivú informáciu. Do takéhoto stavu ste dostali Slovenskú republiku. Do absolútneho zúfalstva. Nebudem sa tu už vyjadrovať k tomu, čo tu predviedol Boris Kollár a tento pán Igor Matovič, keď tu hovorili o tom, ako majú ľudia predávať tie poukazy, ako s tým môžu obchodovať, ako to majú dávať nejakým vekslákom, ako to majú ponúkať na Bazoši, lebo to je taktiež absolútna dehonestácia štátneho zriadenia. Ale keďže to už je pasé, pretože vy ste sa zase dohodli medzičasom na inom absurdnom návrhu, tak sa tomu nie je potrebné venovať. Ale, vážené dámy, vážení páni, vážení poslanci, vážená vládna koalícia, kam až chcete zájsť, kam až chcete v tomto absolútnom svinstve zájsť? Tu sa viete absolútne vysmievať, ale sa pozrite na stav spoločnosti. Pozrite sa na to, čo ste s ľuďmi urobili. Pozrite sa na tú obludnú nenávisť a tú kategorizáciu skupín obyvateľstva. Jedni nenávidia druhých len preto, že vy ich k tomu podnecujete. Tu ste argumentovali tým, že opozícia pracuje s nenávisťou. Akou nenávisťou?! To obludné šírenie nenávisti voči neočkovaným osobám už zašlo za všetky pomyselné medze, už prekročilo všetky hranice akceptovateľnosti a vy ďalej pokračujete v tomto fanatickom ťažení voči ľuďom, ktorí si chcú len slobodne povedať svoj vlastný názor a sami sa rozhodnúť, čo majú robiť so svojím telom. Verili, že keď celý život poctivo platia zdravotné poistenie, že štát nerozhajdáka miliardy eur len kvôli tomu, že si to niekto, kto to nemá v hlave úplne v poriadku, povie, ale že ten štát investuje do toho zdravotníctva a zabezpečí tomu človeku dostupnú zdravotnú starostlivosť tak, ako mu to hovorí Ústava Slovenskej republiky a zákon o podmienkach výkonu tejto zdravotnej starostlivosti. Práve naopak, práve naopak. Táto vláda robí všetko pre to, aby ľudí dostala na dno. Všetko pre to, aby týchto ľudí rozdelila, a dnes nevie ani jedným jediným argumentom vlastne vysvetliť, prečo by malo byť účinné dnes prijať tento návrh zákona a akým spôsobom toto ľuďom pomôže a akým spôsobom to vyrovná situáciu v nemocniciach. Aj po celých tých týždňoch či mesiacoch sa dokonca dnes odmietla baviť o situácii v zdravotníctve, zarezala mimoriadnu schôdzu a odmietla čo i len posadiť na toto miesto alebo na toto miesto, alebo kdekoľvek tu v sále ministra zdravotníctva, aby povedal, aký plán s nemocnicami majú, ako to budú s nemocnicami riešiť, ako zariadia, aby sa toto neopakovalo. Pretože vy ste oklamali celý národ niekoľkokrát, keď tu dnes povedali, že plnohodnotné očkovanie sú tri dávky, pričom predtým to boli dve dávky a potom už to budú štyri, päť, šesť, osem, desať dávok a možno preto vám ľudia neveria. Ale oklamali ste celý národ aj pri týchto chvíľach, kedy minister zdravotníctva veselo do televízií pred celým národom povedal, že ste sa poučili z chýb, ktoré sa vykonali, že ste sa poučili z toho, čo bolo zlé, a že sa chyby opakovať nebudú. To bolo verejné klamstvo, pretože kým na jar pri viac ako 4 500 ľuďoch, ktorí boli v nemocnici, zdravotníctvo reálne fungovalo, tak dnes pri troch tisícoch kolabuje, pretože ste vyhnali zdravotníkov do zahraničia a nechcete za to prijať absolútne žiadnu zodpovednosť. To ste presne vy. Rozdeľovať ľudí, šíriť nenávisť, ponižovať ich, vysmievať sa im, zadlžovať štát, rozbíjať ekonomiku, prijímať nezmyselné lockdowny, ale ani jedno slovo, ani jedna veta o sebareflexii. A ešte v tých vašich vystúpeniach tu počas dnešného rokovacieho dňa bolo poukazované na opozíciu, že my sme zodpovední za to, že sa ľudia nechcú očkovať a kvôli tomu zomierajú. Veď vy sa počúvate? Vám to už nepríde trápne? Verejne z toto miesta hovorím, že sa skláňam pred každým obyvateľom Slovenskej republiky, ktorý má svoj názor na toto očkovanie a ktorý sa aj napriek tomu ponižujúcemu zaobchádzaniu zo strany štátu, aj napriek tomu nátlaku, aj napriek tomu vydieraniu, napriek všetkým tým prostriedkom, ktoré štát využil na to, aby toho človeka dostal až úplne na dno, nesklonil a nenechal si to proti svojej vôli, to zdôrazňujem, proti svojej vôli pichnúť do svojho tela, pretože aj na jeho živote záleží a pretože týchto ľudí považujem za hrdinov, pretože sa postavili aspoň takouto osobnou statočnosťou voči vláde. Znovu prízvukujem, že nemám problém s tým, keď to niekto chce akceptovať, ale je mi úprimne ľúto, že štát mnohých ľudí donútil proti svojej vôli niečo si pichnúť do svojho tela, a skláňam sa naozaj pred ľuďmi, ktorí stále bojujú a ktorých sa tu nikto nezastane. Naopak, sú len urážaní, dehonestovaní, ponižovaní, vysmievate sa im a uberáte im ľudské práva. Do takéhoto stavu sa dostala Slovenská republika. A preto chcem aj z tohto miesta povedať k tejto veci úplne na rovinu, aby sa každý jeden občan, ktorému záleží na tom, aby táto odporná fašistická vláda konečne skončila, aby sa rozdeľovanie spoločnosti na hodných a nehodných, na tých s právami a tých bez práv ešte pod nejakými rečami o demokracii konečne skončilo, aby všetci občania Slovenskej republiky dostali od štátu služby, ktoré si zaslúžia, namiesto celoplošných testovaní, namiesto planých sľubov, namiesto sprostredkovateľských bonusov, namiesto očkovacích poukazov a podobných kravín, lotérií a nezmyslov, s ktorými tu títo vládni predstavitelia prišli. Ale že keď chceme normálne konečne začať žiť, je potrebné urobiť všetko pre to, aby národ generálnym štrajkom tejto vláde ukázal, že už nemá komu vládnuť, že už jednoducho nemá komu vládnuť. My musíme ako občania Slovenskej republiky obrátiť tento ich debilný lockdown proti tejto vláde samotnej. Musíme obrátiť tento lockdown, ktorý ničí ekonomiku a nemá žiaden vplyv na roznášanie vírusu, a sami ste to dokladali, lebo lockdown nezabral, tak ho predĺžime, to je úplne ideálne. To je úplne ideálne, keď niečo nefunguje, tak to znásobíme, lebo vtedy to už fungovať bude! Ľudia skrátka musia ukázať tejto vláde, že jedinou možnosťou, ako skoncovať s týmto šialenstvom, ako ukončiť toto besnenie, ako zastaviť, aby o ich životoch rozhodovali pročkovci, je generálny štrajk. Vážené dámy, vážení páni, vy sa teraz možno smejete, možno sa tu Pročko vysmieva na celú sálu, možno sa Matovič tvári, že sa ho to netýka, ale toto ruinovanie štátu, toto zdevastovanie životov obyvateľov Slovenskej republiky, toto obludné zadlženie ďalších generácií bez akéhokoľvek výsledku, bez efektu, toto všetko sa vám raz vráti. Nebude to trvať večne, táto vaša vláda, a vy za toto reálne zaplatíte.